A BIZOTTSÁG HATÁROZATA
(2008. április 30.)
a tagállami kifizető ügynökségeknek az Európai Mezőgazdasági Vidékfejlesztési Alapból (EMVA) finanszírozott kiadásokra vonatkozó 2007-es pénzügyi évi számláinak elszámolásáról
(az értesítés a C(2008) 1712. számú dokumentummal történt)
(2008/397/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 30. és 33. cikkére,
az Alap bizottságával folytatott konzultációt követően,
mivel:
(1)
A tagállamok által benyújtott, a szükséges adatokkal kiegészített éves beszámolók alapján az 1290/2005/EK rendelet 6. cikkének (2) bekezdésében említett kifizető ügynökségek számláit el kell számolni. Az elszámolás keretében a számlák teljességét, pontosságát és a valóságnak való megfelelőségét vizsgálják meg a tanúsító szervek által készített jelentések fényében.
(2)
A 883/2006/EK bizottsági rendeletnek (2) a tagállamok által továbbítandó adatokról, illetve az Európai Mezőgazdasági Vidékfejlesztési Alapból (EMVA) finanszírozott kiadásokat érintő időközi kifizetésekről szóló 16. cikke értelmében a 2007-es pénzügyi évre vonatkozóan a tagállamoknál 2006. október 16-a és 2007. október 15-e között felmerült kiadásokat veszik figyelembe.
(3)
A tagállamoknak az 1290/2005/EK rendelet 8. cikke (1) bekezdésének c) pontjában és az EMVA számláinak elszámolására vonatkozó eljárás részletes alkalmazási szabályainak megállapításáról szóló 885/2006/EK bizottsági rendelet (3) 7. cikkének (1) bekezdésében említett dokumentumok Bizottsághoz történő benyújtására a 885/2006/EK rendelet 7. cikkének (2) bekezdésében rögzített határidő lejárt.
(4)
A Bizottság megvizsgálta a benyújtott információkat, és 2008. március 31-e előtt tájékoztatta a tagállamokat az ellenőrzések eredményeiről, valamint az általa javasolt módosításokról.
(5)
A 885/2006/EK rendelet 10. cikke (1) bekezdésének első és harmadik albekezdésével összhangban az 1290/2005/EK rendelet 30. cikkének (1) bekezdésében említett számlaelszámolási határozat - a rendelet 31. cikkének (1) bekezdésével összhangban a későbbiekben hozott határozatok sérelme nélkül - meghatározza az egyes tagállamoknál a kérdéses pénzügyi év során felmerült azon kiadásokat, amelyeket az EMVA-val szemben elszámolhatónak ismernek el az 1290/2005/EK rendelet 8. cikke (1) bekezdésének c) pontjában említett számlák alapján, valamint az érintett pénzügyi évre vonatkozó időközi kifizetések csökkentése és felfüggesztése alapján (beleértve a 883/2006/EK rendelet 16. cikke (4) bekezdésének második albekezdésében említett csökkentéseket is).
(6)
Az éves beszámolók és a kísérő dokumentumok birtokában a Bizottság - az elvégzett ellenőrzések fényében - egyes kifizető ügynökségek vonatkozásában határozatot hozhat a benyújtott éves számlák teljességéről, pontosságáról és a valóságnak való megfeleléséről. Ezen összegek részletezése azon összefoglaló jelentésben szerepel, amelyet e határozattal egy időben terjesztettek az Alap bizottsága elé.
(7)
Az elvégzett ellenőrzések fényében egyes kifizető ügynökségek esetében szükségesnek bizonyulhat a benyújtott információk további vizsgálata, így e kifizető ügynökségek számláit nem lehet e határozatban elszámolni.
(8)
A 885/2006/EK rendelet 10. cikke (2) bekezdésének második albekezdése meghatározza, hogy - az említett rendelet 10. cikke (1) bekezdésének első albekezdésben említett számlaelszámolási határozattal összhangban - az egyes tagállamoktól behajtandó vagy azoknak kifizetendő összegeket úgy kell meghatározni, hogy a kérdéses pénzügyi év, azaz 2007 során kifizetett időközi kifizetéseket az arra az évre az első bekezdéssel összhangban elismert kiadásokból le kell vonni. Ezeket az összegeket a következő időközi kifizetésből vagy a végső kifizetésből le kell vonni, vagy azokhoz hozzá kell adni.
(9)
Az 1290/2005/EK rendelet 33. cikkének (8) bekezdése értelmében abban az esetben, ha a szabálytalanságok miatti behajtásra a közigazgatási vagy jogi szempontból történő első ténymegállapítás időpontját követő négy, illetve - ha a behajtás nemzeti igazságszolgáltatási szervek előtti eljárás tárgyát képezi - nyolc éven belül, az érintett vidékfejlesztési program lezárásáig nem kerül sor, akkor a szabálytalanságok miatti behajtás elmaradásából származó pénzügyi következmények 50 %-át az érintett tagállam viseli, 50 %-át pedig a közösségi költségvetésből kell finanszírozni. Az említett rendelet 33. cikkének (4) bekezdése értelmében a tagállamoknak az éves beszámolókkal együtt át kell adniuk a Bizottságnak egy összesítő bevallást a szabálytalanságok nyomán kezdeményezett behajtási eljárásokról. A behajtandó összegekre vonatkozó tagállami bevallási kötelezettség végrehajtásának részletes szabályait a 885/2006/EK rendelet állapítja meg. Az említett rendelet III. melléklete tartalmazza a tagállamok által 2008-ban benyújtandó 3. és 4. mintatáblázatot. A tagállamok által kitöltött táblázatok alapján a Bizottság határoz a négy vagy nyolc évnél régebbi szabálytalanság miatti behajtás elmulasztásának pénzügyi következményeiről. Az ilyen határozatok nem érintik az 1290/2005/EK rendelet 33. cikkének (5) bekezdésével összhangban a megfelelőségre vonatkozóan később hozandó határozatokat.
(10)
Az 1290/2005/EK rendelet 33. cikkének (7) bekezdése értelmében a vidékfejlesztési programok lezárását követően a tagállamok határozhatnak úgy, hogy a behajtási eljárást nem hajtják végre. Ilyen határozatot csak abban az esetben hozhatnak, ha a behajtási eljárás során felmerült költségek, valamint az arra még előirányzott költségek összessége meghaladja a behajtandó pénzösszeget, vagy ha a behajtásra amiatt nincs lehetőség, mert az adós vagy a szabálytalanságért jogszabályi felelősséggel tartozó személyek fizetésképtelenségét az érintett tagállam nemzeti jogával összhangban megállapították és elfogadták. Abban az esetben, ha a határozatot a közigazgatási vagy jogi szempontból történő első ténymegállapítás időpontját követő négy, illetve - ha a behajtás nemzeti igazságszolgáltatási szervek előtti eljárás tárgyát képezi - nyolc éven belül meghozzák, a behajtás elmaradásából származó pénzügyi következmények 100 %-át a közösségi költségvetésből kell finanszírozni. Az 1290/2005/EK rendelet 33. cikkének (4) bekezdésében említett összesítő bevallásban a tagállamoknak azokat a pénzösszegeket kell feltüntetniük, amelyek esetében úgy döntöttek, hogy a behajtási eljárást nem hajtják végre, továbbá fel kell tüntetniük az e döntést alátámasztó indokokat. Ezen összegek nem az érintett tagállamot terhelik, következésképpen azokat a közösségi költségvetés fedezi. Az ilyen határozatok nem érintik az említett rendelet 33. cikkének (5) bekezdésével összhangban a megfelelőségre vonatkozóan később hozandó határozatokat.
(11)
Az 1290/2005/EK rendelet 30. cikkének (2) bekezdésével összhangban e határozat nem érinti a Bizottság későbbi határozatait azon kiadásoknak a közösségi finanszírozásból való kizárásáról, amelyek nem a közösségi szabályokkal összhangban merültek fel.
ELFOGADTA EZT A HATÁROZATOT:
1. cikk
A 2. cikk sérelme nélkül a tagállami kifizető ügynökségek az Európai Mezőgazdasági Vidékfejlesztési Alapból (EMVA) a 2007-es pénzügyi évre vonatkozóan finanszírozott kiadásokat érintő számlái elszámolásra kerülnek.
Az I. melléklet tartalmazza az e határozat alapján végrehajtott vidékfejlesztési programok vonatkozásában az egyes tagállamoktól behajtható, vagy nekik kifizethető pénzösszegeket, ideértve az 1290/2005/EK rendelet 33. cikke (8) bekezdésének alkalmazásából eredő pénzösszegeket is.
2. cikk
A 2007-es pénzügyi év tekintetében a tagállamok kifizető ügynökségeinek az EMVA által finanszírozott, vidékfejlesztési programonkénti felbontásban szerepeltett kiadásokra vonatkozó, a II. mellékletben szereplő számláit e határozattól elkülönítik, és ezek egy későbbi elszámolási határozat tárgyát képezik.
3. cikk
Ennek a határozatnak a tagállamok a címzettjei.
Kelt Brüsszelben, 2008. április 30-án.